Lutgard
Lutgard af Salzwedel var gift med Erik Lam og dansk dronning fra 1144-1146. Hun var datter af den tyske markgreve Rudolf af Salzwedel, der en overgang også var greve af Stade og Ditmarsken.
Lutgard nedstammede fra en betydningsfuld tysk adelsslægt, Udonerne, der herskede over den såkaldte Nordmark, det daværende saksiske grænseområde ved Elben mellem Hamburg og Magdeburg.
Slægten kom dog i løbet af 1100-tallet ud for talrige ulykker, idet mange af dens mandlige medlemmer kom voldeligt af dage, og i 1144 var der kun Lutgard og hendes bror, domprovst Hartwig af Stade, tilbage. I denne situation blev Lutgart skilt fra sin mand, markgrev Friederich af Sommerschenburg. Kort tid efter arrangerede hendes bror et nyt ægteskab, denne gang med den danske konge Erik Lam, der med sin sejr over sin rival Oluf Haraldsen nu sad fast på tronen. Lutgard og Eriks børn ville så kunne arve Udonernes grevskaber og andre besiddelser, som slægten ellers stod til at miste.
At Erik Lam giftede sig med Lutgard kan hænge sammen med, at hendes bror var den potentielle efterfølger til den aldrende ærkebiskop af Hamborg-Bremen. Hvis Erik støttede Hartwig i at bevare magten over Stade og Ditmarsken, ville Hartwig ikke længere kræve overhøjhed over den danske kirke og ophævelsen af det danske ærkebispedømme, hvilket havde været en trussel i 1120'erne og 1130'erne. Erik Lam ville til gengæld få en nyttig allieret ved den danske sydgrænse, der kunne danne en modpol til den unge og ambitiøse sachsenhertug Henrik Løve.
Lutgard har fået et dårligt eftermæle i Danmark, hvilket primært skyldes Saxo. Således betegnede han hende som en kvinde med en dubiøs moral, selvom hun var af fornem slægt. Saxo beskylder hende for at have overtalt Erik Lam til at skænket krongods bort til venner og frænder, der havde støttet kongen i kampen mod Oluf Haraldsen, hvorved Erik kom til at svække kongemagten.
Ægteskabet med Erik Lam kom dog ikke til at vare længe – kongen blev syg og abdicerede og døde i Skt. Knuds kloster i Odense i efteråret 1146.
Efter Erik Lams død i 1146 blev Lutgard gift med den ledende saksiske stormand grev Hermann af Winzenburg. Dette ægteskab endte dog heller ikke lykkeligt, for ægteparret blev myrdet i januar 1152 af nogle af Hermanns utro vassaller. På dette tidspunkt var Lutgard gravid.
Lutgard har haft litterær betydning inden for to forskellige litterære genrer. For det første var det sandsynligvis hende, der havde fortalt en krønikeskriver i Erfurt om Slaget ved Fodevig og den fremtrædende rolle hendes 2. ægtemand, Erik Lam, havde spillet heri. Hendes eget dramatiske endelig blev også nedfældet i de lokale annaler, og dannede grundlag for flere sagn, som i 1800-tallet blev indsamlet af brødrene Grimm.